title: Euroopan parlamentin ja neuvoston direktiivi 2009/32/EY, annettu 23 päivänä huhtikuuta 2009 , elintarvikkeiden ja elintarvikkeiden ainesosien valmistamisessa käytettäviä uuttoliuottimia koskevan jäsenvaltioiden lainsäädännön lähentämisestä (uudelleenlaadittu toisinto) (ETA:n kannalta merkityksellinen teksti)

text:
               6.6.2009

               FI

               Euroopan unionin virallinen lehti

               L 141/3

      EUROOPAN PARLAMENTIN JA NEUVOSTON DIREKTIIVI 2009/32/EY,
   annettu 23 päivänä huhtikuuta 2009,
   elintarvikkeiden ja elintarvikkeiden ainesosien valmistamisessa käytettäviä uuttoliuottimia koskevan jäsenvaltioiden lainsäädännön lähentämisestä
   (uudelleenlaadittu toisinto)
   (ETA:n kannalta merkityksellinen teksti)
   EUROOPAN PARLAMENTTI JA EUROOPAN UNIONIN NEUVOSTO, joka
   ottavat huomioon Euroopan yhteisön perustamissopimuksen ja erityisesti sen 95 artiklan,
   ottavat huomioon komission ehdotuksen,
   ottavat huomioon Euroopan talous- ja sosiaalikomitean lausunnon (1),
   noudattavat perustamissopimuksen 251 artiklassa määrättyä menettelyä (2),
   sekä katsovat seuraavaa:

               (1)

               Elintarvikkeiden ja elintarvikkeiden ainesosien valmistamisessa käytettäviä uuttamisliuottimia koskevan jäsenvaltioiden lainsäädännön lähentämisestä 13 päivänä kesäkuuta 1988 annettua neuvoston direktiiviä 88/344/ETY (3) on muutettu useita kertoja ja huomattavilta osin (4). Nyt kun mainittua direktiiviä muutetaan vielä uudelleen, se olisi selkeyden vuoksi laadittava uudelleen.

               (2)

               Erot uuttoliuottimia koskevissa kansallisissa säännöksissä ovat esteenä elintarvikkeiden vapaalle liikkuvuudelle ja voivat johtaa eriarvoisten kilpailun edellytysten muodostumiseen ja siten vaikuttaa suoraan sisämarkkinoiden toimintaan.

               (3)

               Näiden säännösten lähentäminen on sen vuoksi tarpeen, jos halutaan saavuttaa elintarvikkeiden vapaa liikkuvuus.

               (4)

               Säännöksissä, jotka koskevat elintarvikkeissa käytettäviä uuttoliuottimia, olisi otettava ensisijaisesti huomioon ihmisten terveyttä koskevat vaatimukset, mutta terveyden suojelemisen sallimissa rajoissa myös taloudelliset ja teknologiset tarpeet.

               (5)

               Tällaiseen lähentämiseen tulisi kuulua elintarvikkeiden ja elintarvikkeiden ainesosien valmistamiseen tarkoitettuja uuttoliuottimia koskevan erillisen luettelon laatiminen. Myös yleiset puhtausvaatimukset olisi määriteltävä.

               (6)

               Hyvän valmistustavan mukaisen uuttoliuottimien käytön olisi johdettava kaikkien liuotinjäämien tai niiden suurimman osan poistumiseen elintarvikkeesta tai elintarvikkeiden ainesosasta.

               (7)

               Näin tehtäessä jäämien tai niiden johdannaisten esiintyminen valmiissa elintarvikkeessa tai elintarvikkeen ainesosassa ei ehkä ole tarkoituksellista, mutta sitä ei voida teknisesti välttää.

               (8)

               Vaikka yleensä erityiset rajoitukset ovat tarpeen, niitä ei tarvitse säätää sellaisten liitteessä I olevassa I osassa lueteltujen aineiden osalta, jotka kuluttajan turvallisuuden kannalta voidaan hyväksyä, jos niitä käytetään hyvän valmistustavan mukaisesti.

               (9)

               Kansanterveyden suojelemiseksi on vahvistettava edellytykset liitteessä I olevassa II ja III osassa lueteltujen uuttoliuottimien käyttämiselle sekä elintarvikkeissa ja elintarvikkeiden ainesosissa sallittavat jäämien enimmäismäärät.

               (10)

               On aiheellista määritellä elintarvikkeissa käytettäviä uuttoliuottimia varten erityiset puhtausvaatimukset sekä niitä koskevat analyysi- ja näytteenottomenetelmät.

               (11)

               Jos tässä direktiivissä tarkoitettu uuttoliuotin näyttää uusimman tiedon perusteella olevan vaaraksi terveydelle, jäsenvaltioiden olisi voitava keskeyttää tällainen käyttö tai rajoittaa sitä tai pienentää voimassa olevia enimmäismääriä, kunnes asiasta on yhteisön tasolla tehty päätös.

               (12)

               Tämän direktiivin täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (5) mukaisesti.

               (13)

               Komissiolle olisi erityisesti siirrettävä toimivalta muuttaa luetteloa uuttoliuottimista, joita voidaan käyttää raaka-aineiden, elintarvikkeiden, elintarvikkeiden osien tai elintarvikkeiden ainesosien valmistamisessa, ja niiden käytön edellytysten ja jäämien enimmäismäärien määrittelyä, hyväksyä uuttoliuottimien erityiset puhtausvaatimukset ja analyysimenetelmät, jotka ovat tarpeen sen toteamiseksi, onko yleisiä ja erityisiä puhtausvaatimuksia noudatettu, sekä elintarvikkeissa käytettäviä uuttoliuottimia koskevat analyysi- ja näytteenottomenetelmät. Koska nämä toimenpiteet ovat laajakantoisia ja niiden tarkoituksena on muuttaa tämän direktiivin muita kuin keskeisiä osia, myös täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.

               (14)

               Tehokkuussyistä olisi luetteloa uuttoliuottimista, joita voidaan käyttää raaka-aineiden, elintarvikkeiden, elintarvikkeiden osien tai elintarvikkeiden ainesosien valmistamisessa, ja niiden käytön edellytysten ja jäämien enimmäismäärien määrittelyä koskevia muutoksia hyväksyttäessä sekä uuttoliuottimien erityisiä puhtausvaatimuksia vahvistettaessa lyhennettävä valvonnan käsittävään sääntelymenettelyyn tavallisesti kuuluvia määräaikoja.

               (15)

               Kun valvonnan käsittävään sääntelymenettelyyn tavallisesti kuuluvia määräaikoja ei erittäin kiireellisessä tapauksessa voida noudattaa erityisesti silloin, kun ihmisten terveys on vaarassa, komission olisi voitava soveltaa päätöksen 1999/468/EY 5 a artiklan 6 kohdassa säädettyä kiireellistä menettelyä hyväksyttäessä muutoksia luetteloon uuttoliuoksista, joita voidaan käyttää raaka-aineiden, elintarvikkeiden, elintarvikkeiden osien tai elintarvikkeiden ainesosien valmistamisessa, ja niiden käytön edellytysten ja jäämien enimmäismäärien määrittelyyn sekä hyväksyttäessä uuttoliuottimien erityisiä puhtausvaatimuksia sekä hyväksyttäessä muutoksia tähän direktiiviin, kun todetaan, että jonkin liitteessä I luetellun aineen käyttö elintarvikkeissa tai yhden tai useamman 3 artiklassa tarkoitetun aineen osan määrä tällaisissa aineissa saattaa vaarantaa ihmisten terveyden, vaikka se täyttää tässä direktiivissä säädetyt vaatimukset.

               (16)

               Tähän direktiiviin lisätyt uudet osat koskevat ainoastaan komiteamenettelyitä. Sen vuoksi jäsenvaltioiden ei tarvitse saattaa niitä osaksi kansallista lainsäädäntöä.

               (17)

               Tämä direktiivi ei vaikuta liitteessä II olevassa B osassa mainittuihin jäsenvaltioita velvoittaviin määräaikoihin, joiden kuluessa jäsenvaltioiden on saatettava direktiivit osaksi kansallista lainsäädäntöä,

         OVAT ANTANEET TÄMÄN DIREKTIIVIN:
   1 artikla
   1.   Tätä direktiiviä sovelletaan elintarvikkeiden tai elintarvikkeiden ainesosien valmistamiseen käytettäviin uuttoliuottimiin.
   Tätä direktiiviä ei sovelleta elintarvikelisäaineiden, vitamiinien ja muiden lisättyjen ravintoaineiden tuottamiseen käytettäviin uuttoliuottimiin, jollei sellaisia elintarvikelisäaineita, vitamiineja tai lisättyjä ravintoaineita ole lueteltu liitteessä I.
   Jäsenvaltioiden on kuitenkin varmistettava, että elintarvikelisäaineiden, vitamiinien ja muiden lisättyjen ravintoaineiden käyttö ei johda sellaisten elintarvikkeiden tuottamiseen, joissa uuttoliuottimien jäämiä on ihmisten terveyttä vaarantavia määriä.
   Tätä direktiiviä sovelletaan rajoittamatta kuitenkaan erityisten yhteisön sääntöjen mukaan hyväksyttyjen säännösten soveltamista.
   2.   Tässä direktiivissä tarkoitetaan:

               a)

               ’liuottimella’ ainetta, jota käytetään elintarvikkeen tai sen osan liuottamiseen, mukaan lukien kaikki tuossa elintarvikkeessa olevat vieraat aineet;

               b)

               ’uuttoliuottimella’ liuotinta, jota käytetään uuttoon raaka-aineiden, elintarvikkeiden tai näiden tuotteiden osien tai ainesosien valmistuksessa ja joka poistetaan, mutta joka voi jäädä elintarvikkeeseen tai sen ainesosaan tarkoituksettomana, mutta teknisesti väistämättömänä jäämänä tai johdannaisena.

         2 artikla
   1.   Jäsenvaltioiden on sallittava liitteessä I lueteltujen aineiden ja materiaalien käyttö uuttoliuottimina elintarvikkeiden ja niiden ainesosien valmistamiseen mainitussa liitteessä säädettävin käytön ehdoin ja tarvittaessa siinä säädetyin jäämien enimmäismäärin.
   Jäsenvaltiot eivät saa estää, rajoittaa tai vaikeuttaa elintarvikkeiden tai niiden ainesosien saattamista markkinoille niissä käytettyjen uuttoliuottimien tai niiden jäämien perusteella, jos ne täyttävät tämän direktiivin säännökset.
   2.   Jäsenvaltiot eivät saa sallia muiden aineiden ja materiaalien käyttöä uuttoliuottimina, eivätkä ne saa väljentää liitteessä I lueteltujen uuttoliuottimien käytölle asetettuja edellytyksiä tai sallittuja jäämämääriä siitä, mitä kyseisessä liitteessä esitetään.
   3.   Elintarvikkeiden ja niiden ainesosien valmistamiseen käytettäviksi uuttoliuottimiksi sallitaan vesi, johon saadaan lisätä happamuuden säätöaineita, ja muut sellaiset elintarvikkeet, joilla on liuotinominaisuuksia.
   3 artikla
   Jäsenvaltioiden on toteutettava kaikki tarvittavat toimenpiteet sen varmistamiseksi, että liitteessä I uuttoliuottimina luetellut aineet ja materiaalit täyttävät seuraavat yleiset ja erityiset puhtausvaatimukset:

               a)

               ne eivät sisällä terveydelle vaarallisia määriä mitään alkuainetta tai ainetta;

               b)

               jollei 4 artiklan d alakohdan mukaisesti hyväksytyistä puhtausvaatimuksista johtuvista poikkeuksista muuta johdu, ne eivät sisällä enempää kuin 1 mg/kg arseenia tai enempää kuin 1 mg/kg lyijyä;

               c)

               ne täyttävät 4 artiklan d alakohdan mukaisesti hyväksytyt erityiset puhtausvaatimukset.

         4 artikla
   Komissio hyväksyy seuraavat:

               a)

               liitteen I muutokset, jotka ovat tarpeen liuotinten käytössä, niiden käytön edellytyksissä ja jäämien enimmäismäärissä tapahtuneen tieteen ja tekniikan kehityksen huomioon ottamiseksi;

               b)

               analyysimenetelmät, jotka ovat tarpeen sen toteamiseksi, onko 3 artiklassa säädettyjä yleisiä ja erityisiä puhtausvaatimuksia noudatettu;

               c)

               elintarvikkeille tai elintarvikkeiden ainesosille käytettävien liitteessä I lueteltujen uuttoliuottimien näytteenottomenetelmät sekä kvalitatiiviset ja kvantitatiiviset analyysimenetelmät;

               d)

               tarvittaessa liitteessä I lueteltujen uuttoliuottimien erityiset puhtausvaatimukset ja erityisesti uuttoliuottimien sisältämien elohopean ja kadmiumin sallitut enimmäismäärät.

         Edellä ensimmäisen kohdan b ja c alakohdassa tarkoitetut toimenpiteet, joiden tarkoituksena on muuttaa tämän direktiivin muita kuin keskeisiä osia, myös täydentämällä sitä, hyväksytään 6 artiklan 2 kohdassa tarkoitettua valvonnan käsittävää sääntelymenettelyä noudattaen.
   Edellä ensimmäisen kohdan a ja d alakohdassa tarkoitetut toimenpiteet, joiden tarkoituksena on muuttaa tämän direktiivin muita kuin keskeisiä osia, myös täydentämällä sitä, hyväksytään 6 artiklan 3 kohdassa tarkoitettua valvonnan käsittävää sääntelymenettelyä noudattaen.
   Tarvittaessa ensimmäisen kohdan a ja d alakohdassa tarkoitetut toimenpiteet hyväksytään 6 artiklan 4 kohdassa tarkoitettua kiireellistä menettelyä noudattaen.
   5 artikla
   1.   Jos jäsenvaltio tämän direktiivin antamisen jälkeen saadun uuden tiedon tai olemassa olevan tiedon uudelleen arvioinnin perusteella yksityiskohtaisin perustein toteaa, että jonkin liitteessä I luetellun aineen käyttäminen elintarvikkeissa tai yhden tai useamman 3 artiklassa tarkoitetun ainesosan määrä tällaisissa aineissa saattaa aiheuttaa vaaraa ihmisten terveydelle, vaikka aine täyttää tässä direktiivissä säädetyt vaatimukset, kyseinen jäsenvaltio voi väliaikaisesti keskeyttää kyseisten säännösten soveltamisen alueellaan tai rajoittaa niiden soveltamista. Sen on ilmoitettava tästä muille jäsenvaltioille ja komissiolle viipymättä sekä perusteltava päätöksensä.
   2.   Komissio tutkii niin pian kuin mahdollista kyseisen jäsenvaltion esittämät todisteet, kuulee 6 artiklan 1 kohdassa tarkoitettua komiteaa ja antaa sen jälkeen lausuntonsa viipymättä sekä toteuttaa aiheelliset toimenpiteet tämän artiklan 1 kohdassa tarkoitettujen toimenpiteiden korvaamiseksi.
   3.   Jos komissio katsoo, että muutokset tähän direktiiviin ovat tarpeen 1 kohdassa tarkoitettujen ongelmien ratkaisemiseksi ja ihmisten terveyden suojelemiseksi, se hyväksyy nämä muutokset.
   Kyseiset toimenpiteet, joiden tarkoituksena on muuttaa tämän direktiivin muita kuin keskeisiä osia, hyväksytään 6 artiklan 4 kohdassa tarkoitettua kiireellistä menettelyä noudattaen.
   Jäsenvaltio, joka on toteuttanut suojatoimenpiteet, voi pitää ne tässä tapauksessa voimassa, kunnes muutokset tulevat sen alueella voimaan.
   6 artikla
   1.   Komissiota avustaa elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (6) 58 artiklalla perustettu elintarvikeketjua ja eläinten terveyttä käsittelevä pysyvä komitea.
   2.   Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 7 artiklaa ottaen huomioon mainitun päätöksen 8 artiklan säännökset.
   3.   Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 5 kohdan b alakohtaa sekä 7 artiklaa ottaen huomioon mainitun päätöksen 8 artiklan säännökset.
   Päätöksen 1999/468/EY 5 a artiklan 3 kohdan c alakohdassa säädetyksi määräajaksi vahvistetaan kaksi kuukautta, 4 kohdan b alakohdassa säädetyksi määräajaksi yksi kuukausi ja 4 kohdan e alakohdassa säädetyksi määräajaksi kaksi kuukautta.
   4.   Jos tähän kohtaan viitataan, sovelletaan päätöksen 1999/468/EY 5 a artiklan 1, 2, 4 ja 6 kohtaa sekä 7 artiklaa ottaen huomioon mainitun päätöksen 8 artiklan säännökset.
   7 artikla
   1.   Jäsenvaltioiden on toteutettava kaikki tarvittavat toimenpiteet sen varmistamiseksi, että liitteessä I lueteltuja aineita, jotka on tarkoitettu käytettäviksi elintarvikkeissa uuttoliuottimina, ei saa markkinoida, ellei niiden pakkauksiin, säilytysastioihin tai etiketteihin ole kirjoitettu helposti näkyvällä, selkeästi luettavalla ja pysyvällä tavalla seuraavia tietoja:

               a)

               liitteen I mukainen myyntinimitys;

               b)

               selkeä merkintä siitä, että aine laatunsa puolesta soveltuu käytettäväksi elintarvikkeen tai sen ainesosien uutossa;

               c)

               maininta, jonka avulla lähetys tai erä voidaan tunnistaa;

               d)

               valmistajan tai pakkaajan tai yhteisöön sijoittautuneen myyjän nimi tai toiminimi ja osoite;

               e)

               sisällön nettomäärä tilavuusyksikköinä;

               f)

               tarpeen mukaan erityiset varastointi- tai käyttöohjeet.

         2.   Poiketen siitä, mitä 1 kohdassa säädetään, kyseisen kohdan c, d, e ja f alakohdassa tarkoitetut tiedot voivat olla pelkästään lähetystä tai erää koskevissa kauppa-asiakirjoissa, jotka on luovutettava toimituksen yhteydessä tai sitä ennen.
   3.   Tämän artiklan säännöksillä ei vaikuteta vaarallisten aineiden ja seosten painoa tai mittoja taikka kyseisten aineiden ja seosten luokittelua, pakkaamista ja merkintöjä koskevien tarkempien tai laajempien yhteisön säännösten soveltamiseen.
   4.   Jäsenvaltioiden on oltava säätämättä tässä artiklassa jo vahvistettuja vaatimuksia yksityiskohtaisempia vaatimuksia siitä, millä tavalla säädetyt tiedot on esitettävä.
   Jokaisen jäsenvaltion on kuitenkin huolehdittava, että uuttoliuottimien myynti sen alueella kielletään, jos tässä artiklassa säädettyjä tietoja ei esitetä ostajien helposti ymmärtämällä kielellä, paitsi jos muilla tavoilla on varmistettu, että ostaja saa kyseiset tiedot. Tämä säännös ei estä edellä tarkoitettujen tietojen ilmoittamista useilla kielillä.
   8 artikla
   1.   Tätä direktiiviä sovelletaan myös uuttoliuottimiin, joita käytetään tai jotka on tarkoitettu käytettäviksi yhteisöön tuotavien elintarvikkeiden tai elintarvikkeiden ainesosien valmistamiseen.
   2.   Tätä direktiiviä ei sovelleta uuttoliuottimiin tai elintarvikkeisiin, jotka on tarkoitettu vietäviksi yhteisön ulkopuolelle.
   9 artikla
   Kumotaan direktiivi 88/344/ETY, sellaisena kuin se on muutettuna liitteessä II olevassa A osassa mainituilla säädöksillä, sanotun kuitenkaan rajoittamatta jäsenvaltioita velvoittavia liitteessä II olevassa B osassa asetettuja määräaikoja, joiden kuluessa niiden on saatettava mainitut direktiivit osaksi kansallista lainsäädäntöä.
   Viittauksia kumottuun direktiiviin pidetään viittauksina tähän direktiiviin liitteessä III olevan vastaavuustaulukon mukaisesti.
   10 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   11 artikla
   Tämä direktiivi on osoitettu kaikille jäsenvaltioille.

      Tehty Strasbourgissa 23 päivänä huhtikuuta 2009.

            Euroopan parlamentin puolesta

            Puhemies

         H.-G. PÖTTERING

            Neuvoston puolesta

            Puheenjohtaja

         P. NEČAS

      (1)  EUVL C 224, 30.8.2008, s. 87.

      (2)  Euroopan parlamentin lausunto, annettu 23. syyskuuta 2008 (ei vielä julkaistu virallisessa lehdessä), ja neuvoston päätös, tehty 23. maaliskuuta 2009.

      (3)  EYVL L 157, 24.6.1988, s. 28.

      (4)  Ks. liitteessä II oleva A osa.

      (5)  EYVL L 184, 17.7.1999, s. 23.

      (6)  EYVL L 31, 1.2.2002, s. 1.

      LIITE I

         UUTTOLIUOTTIMET, JOITA VOIDAAN KÄYTTÄÄ RAAKA-AINEIDEN, ELINTARVIKKEIDEN SEKÄ ELINTARVIKKEIDEN OSIEN JA AINESOSIEN VALMISTAMISEEN

      I   OSA

         Uuttoliuottimet, joita saa käyttää hyvän valmistustavan mukaisesti kaikkiin käyttötarkoituksiin
          (1)

      Nimi:

                  Propaani

                  Butaani

                  Etyyliasetaatti

                  Etanoli

                  Hiilidioksidi

                  Asetoni (2)

                  Typpioksidi

            II   OSA

         Uuttoliuottimet, joille yksilöidään käytön ehdot

                  Nimi

                  Käytön edellytykset
                  (yhteenvetokuvaus uuttokäytöstä)

                  Jäämän enimmäismäärä uutetussa elintarvikkeessa tai elintarvikkeen ainesosassa

                  Heksaani (3)

                  Rasvojen ja öljyjen valmistus tai fraktiointi sekä kaakaovoin valmistus

                  1 mg/kg rasvassa, öljyssä tai kaakaovoissa

                  Rasvattomien proteiinivalmisteiden ja rasvattomien jauhojen valmistus

                  10 mg/kg elintarvikkeessa, joka sisältää rasvatonta proteiinivalmistetta ja rasvattomia jauhoja

                  30 mg/kg kuluttajalle myytävissä rasvattomissa soijatuotteissa

                  Rasvattomien viljan itujen valmistus

                  5 mg/kg rasvattomissa viljan iduissa

                  Metyyliasetaati

                  Kofeiinin sekä ärsyttävien ja kitkerien aineiden poistaminen kahvista ja teestä

                  20 mg/kg kahvissa tai teessä

                  Sokerin valmistaminen melassista

                  1mg/kg sokerissa

                  Etyylimetyyliketoni (4)

                  Rasvojen ja öljyjen fraktiointi

                  5 mg/kg rasvassa tai öljyssä

                  Kofeiinin sekä ärsyttävien ja kitkerien aineiden poistaminen kahvista ja teestä

                  20 mg/kg kahvissa tai teessä

                  Dikloorimetaani

                  Kofeiinin sekä ärsyttävien ja kitkerien aineiden poistaminen kahvista ja teestä

                  2 mg/kg paahdetussa kahvissa ja 5 mg/kg teessä

                  Metanoli

                  kaikkiin käyttötarkoituksiin

                  10 mg/kg

                  2-propanoli

                  kaikkiin käyttötarkoituksiin

                  10 mg/kg

            III   OSA

         Uuttoliuottimet, joille yksilöidään käytön ehdot

                  Nimi

                  Enimmäismäärät elintarvikkeessa oleville jäämille, jotka johtuvat uuttoliuottimien käytöstä luonnon aromilähteistä valmistettavien aromiaineiden valmistuksessa

                  Dietyylieetteri

                  2 mg/kg

                  Heksaani (5)

                  1 mg/kg

                  Sykloheksaani

                  1 mg/kg

                  Metyyliasetaatti

                  1 mg/kg

                  1-butanoli

                  1 mg/kg

                  2-butanoli

                  1 mg/kg

                  Etyylimetyyliketoni (5)

                  1 mg/kg

                  Dikloorimetaani

                  0,02 mg/kg

                  1-propanoli

                  1 mg/kg

                  1,1,1,2-tetrafluorietaani

                  0,02 mg/kg

         (1)  Uuttoliuotinta katsotaan käytetyn hyvän valmistustavan mukaisesti, jos sen käyttäminen johtaa vain ihmisen terveydelle haitattomiin jäämiin tai johdannaisiin, joiden määrää ei voida teknisesti välttää.

         (2)  Asetonin käyttö oliivijäteöljyn jalostukseen on kiellettyä.

         (3)  Heksaanilla tarkoitetaan kaupallista valmistetta, joka koostuu ensisijassa asyklisistä tyydyttyneistä kuusihiilisistä molekyyleistä, jotka tislautuvat lämpötilavälillä 64 °C–70 °C. Heksaanin ja etyylimetyyliketonin käyttö yhdessä on kiellettyä.

         (4)  N-heksaanin pitoisuus tässä liuottimessa ei saa ylittää 50 mg/kg. Heksaanin ja etyylimetyyliketonin käyttö yhdessä on kiellettyä.

         (5)  Heksaanin ja etyylimetyyliketonin käyttö yhdessä on kiellettyä.

      LIITE II
      A   OSA

         Kumottu direktiivi ja luettelo sen muutoksista

         (9 artiklassa tarkoitetut)

                  Neuvoston direktiivi 88/344/ETY
                  (EYVL L 157, 24.6.1988, s. 28)

                  Neuvoston direktiivi 92/115/ETY
                  (EYVL L 409, 31.12.1992, s. 31)

                  Euroopan parlamentin ja neuvoston direktiivi 94/52/EY
                  (EYVL L 331, 21.12.1994, s. 10)

                  Euroopan parlamentin ja neuvoston direktiivi 97/60/EY
                  (EYVL L 331, 3.12.1997, s. 7)

                  Euroopan parlamentin ja neuvoston asetus (EY) N:o 1882/2003
                  (EUVL L 284, 31.10.2003, s. 1)

                  Ainoastaan liitteessä III oleva 9 kohta

            B   OSA

         Määräajat kansallisen lainsäädännön osaksi saattamiselle

         (9 artiklassa tarkoitetut)

                  Direktiivi

                  Määräaika kansallisen lainsäädännön osaksi saattamiselle

                  88/344/ETY

                  13 päivä kesäkuuta 1991

                  92/115/ETY

                              a.

                           1 päivä heinäkuuta 1993

                              b.

                           1 päivä tammikuuta 1994 (1)

                  94/52/EY

                  7 päivä joulukuuta 1995

                  97/60/EY

                              a.

                           27 päivä lokakuuta 1998

                              b.

                           27 päivä huhtikuuta 1999 (2)

         (1)  Direktiivin 92/115/ETY 2 artiklan 1 kohdan mukaisesti:
      ”Jäsenvaltioiden on muutettava lakinsa, asetuksensa ja hallinnolliset määräyksensä siten, että

                  —

                  sallitaan tämän direktiivin mukaisten valmisteiden pitäminen kaupan viimeistään 1 päivänä heinäkuuta 1993;

                  —

                  kielletään 1 päivästä tammikuuta 1994 sellaisten valmisteiden pitäminen kaupan, jotka eivät ole tämän direktiivin mukaisia.”

         (2)  Direktiivin 97/60/EY 2 artiklan 1 kohdan mukaisesti:
      ”Jäsenvaltioiden on muutettava lakejaan, asetuksiaan ja hallinnollisia määräyksiään siten, että:

                  —

                  direktiivin 88/344/ETY, sellaisena kuin se on tällä direktiivillä muutettuna, mukaisten tuotteiden pitäminen kaupan sallitaan viimeistään 27 päivänä lokakuuta 1998;

                  —

                  tuotteiden, jotka eivät ole direktiivin 88/344/ETY, sellaisena kuin se on tällä direktiivillä muutettuna, mukaisia, kaupan pitäminen kielletään 27 päivänä huhtikuuta 1999. Ennen mainittua päivämäärää markkinoille saatettuja tai pakkausmerkinnöin varustettuja tuotteita, jotka eivät ole direktiivin 88/344/ETY, sellaisena kuin se on tällä direktiivillä muutettuna, mukaisia, voidaan kuitenkin pitää kaupan varastojen loppumiseen saakka.”

      LIITE III

         Vastaavuustaulukko

                  Direktiivi 88/344/ETY

                  Tämä direktiivi

                  1 artiklan 1 kohta

                  1 artiklan 1 kohta

                  1 artiklan 3 kohta

                  1 artiklan 2 kohta

                  2 artiklan 1 kohta

                  2 artiklan 1 kohta

                  2 artiklan 2 kohta

                  2 artiklan 2 kohta

                  2 artiklan 3 kohta

                  —

                  2 artiklan 4 kohta

                  2 artiklan 3 kohta

                  3 artikla

                  3 artikla

                  4 artikla

                  4 artikla

                  5 artikla

                  5 artikla

                  6 artiklan 1 kohta

                  6 artiklan 1 kohta

                  6 artiklan 2 kohta

                  —

                  6 artiklan 3 kohta

                  —

                  —

                  6 artiklan 2 kohta

                  —

                  6 artiklan 3 kohta

                  —

                  6 artiklan 4 kohta

                  7 artikla

                  7 artikla

                  8 artikla

                  8 artikla

                  9 artikla

                  —

                  —

                  9 artikla

                  —

                  10 artikla

                  10 artikla

                  11 artikla

                  Liite

                  Liite I

                  —

                  Liite II

                  —

                  Liite III


title: Neuvoston direktiivi 2010/88/EU, annettu 7 päivänä joulukuuta 2010 , yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta

text:
               10.12.2010

               FI

               Euroopan unionin virallinen lehti

               L 326/1

         NEUVOSTON DIREKTIIVI 2010/88/EU,
   annettu 7 päivänä joulukuuta 2010,
   yhteisestä arvonlisäverojärjestelmästä annetun direktiivin 2006/112/EY muuttamisesta yleisen verokannan vähimmäistason noudattamista koskevan velvoitteen soveltamisajan osalta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
   ottaa huomioon Euroopan komission ehdotuksen,
   sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin lausunnon,
   ottaa huomioon Euroopan talous- ja sosiaalikomitean lausunnon,
   noudattaa erityistä lainsäätämisjärjestystä,
   sekä katsoo seuraavaa:

               (1)

               Neuvoston direktiivin 2006/112/EY (1) 97 artiklan 1 kohdassa säädetään, että yleisen verokannan on oltava 1 päivästä tammikuuta 200631 päivään joulukuuta 2010 vähintään 15 prosenttia.

               (2)

               Eri jäsenvaltioissa nykyisin voimassa oleva yleinen arvonlisäverokanta on yhdessä siirtymäkauden järjestelmän mekanismien kanssa varmistanut kyseisen järjestelmän hyväksyttävän toiminnan. Kulutuspaikalla tapahtuvaa verotusta suosivat palvelujen suorituspaikkaa koskevat uudet säännöt ovat entisestään heikentäneet mahdollisuutta käyttää hyväksi arvonlisäverokantojen eroja toimintaa siirtämällä ja vähentäneet kilpailulle mahdollisesti aiheutuvia vääristymiä.

               (3)

               Jotta estetään se, että jäsenvaltioiden soveltamien yleisten arvonlisäverokantojen yhä suuremmat erot johtavat rakenteelliseen epätasapainoon Euroopan unionissa ja kilpailun vääristymiseen joillakin toiminta-aloilla, välillisten verojen alalla on yleisenä käytäntönä vahvistaa verokantojen vähimmäistasot. Tämä on edelleen tarpeen tehdä myös arvonlisäveron osalta.

               (4)

               Uutta arvonlisäverostrategiaa koskevissa neuvotteluissa on tarkoitus käsitellä tulevia järjestelyjä ja niihin liittyvää yhdenmukaistamisen tasoa, mutta olisi ennenaikaista vahvistaa pysyvä yleinen verokanta tai harkita nykyisen vähimmäistason muuttamista ennen kuin näiden neuvottelujen tulokset saadaan selville.

               (5)

               Sen vuoksi on aiheellista säilyttää yleisen verokannan vähimmäistasona 15 prosenttia riittävän pitkän ajan, jotta oikeusvarmuus voidaan varmistaa, samalla kun asiaa tutkitaan tarkemmin.

               (6)

               Tämä ei estä tarkistamasta arvonlisäverolainsäädäntöä ennen 31 päivää joulukuuta 2015 uuden arvonlisäverostrategian tulosten huomioon ottamiseksi.

               (7)

               Paremmasta lainsäädännöstä tehdyn toimielinten sopimuksen (2) 34 kohdan mukaisesti jäsenvaltioita rohkaistaan laatimaan itselleen ja unionin edun vuoksi taulukoitaan, joissa esitetään mahdollisuuksien mukaan tämän direktiivin ja sen osaksi kansallista lainsäädäntöä saattamista varten hyväksyttyjen toimenpiteiden vastaavuus, ja julkistamaan ne.

               (8)

               Sen vuoksi direktiivi 2006/112/EY olisi muutettava,

         ON HYVÄKSYNYT TÄMÄN DIREKTIIVIN:
   1 artikla
   Korvataan direktiivin 2006/112/EY 97 artikla seuraavasti:

      ”97 artikla
      Yleisen verokannan on oltava 1 päivästä tammikuuta 201131 päivään joulukuuta 2015 vähintään 15 prosenttia.”.

   2 artikla
   1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 2011. Niiden on viipymättä toimitettava nämä säädökset kirjallisina komissiolle.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.
   3 artikla
   Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   4 artikla
   Tämä direktiivi on osoitettu kaikille jäsenvaltioille.

      Tehty Brysselissä 7 päivänä joulukuuta 2010.

            Neuvoston puolesta

            Puheenjohtaja

         D. REYNDERS

      (1)  EUVL L 347, 11.12.2006, s. 1.

      (2)  EUVL C 321, 31.12.2003, s. 1.


Avis juridique important

|

32003L0016

Komission direktiivi 2003/16/EY, annettu 19 päivänä helmikuuta 2003, kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteen III mukauttamisesta tekniikan kehitykseen

Virallinen lehti nro L 046 , 20/02/2003 s. 0024 - 0024

Komission direktiivi 2003/16/EY,annettu 19 päivänä helmikuuta 2003,kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteen III mukauttamisesta tekniikan kehitykseenEUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY(1), sellaisena kuin se on viimeksi muutettuna komission direktiivillä 2003/1/EY(2), ja erityisesti sen 8 artiklan 2 kohdan,on kuullut kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa (SCCNFP),sekä katsoo seuraavaa:(1) Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitean (SCCNFP) suosituksen mukaan myskiksyleeniä (Musk xylene) voi käyttää turvallisesti kosmeettisissa valmisteissa, lukuun ottamatta suuhygieniavalmisteita, enintään noin 10 μg/kg/vuorokausi (teoreettinen absorboitunut annos).(2) SCCNFP:n suosituksen mukaan myskiketonia (Musk ketone) voi käyttää turvallisesti kosmeettisissa valmisteissa, lukuun ottamatta suuhygieniavalmisteita, enintään noin 14 μg/kg/vuorokausi (teoreettinen absorboitunut annos).(3) Näihin kahteen aineeseen liittyvä riskinarviointi, joka suoritetaan olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93(3) mukaisesti, on kesken, minkä vuoksi nämä kaksi ainetta on väliaikaisesti merkitty 28 päivään helmikuuta 2003 asti direktiivin 76/768/ETY liitteessä III olevaan 2 osaan.(4) Koska edellä tarkoitetun asetuksen mukaista riskinarviointia ei ole vielä saatu päätökseen, direktiivin 76/768/ETY liitteessä III olevan 2 osan myskiksyleeniä ja myskiketonia koskevien merkintöjen voimassaoloa olisi jatkettava.(5) Tässä direktiivissä säädetyt toimenpiteet ovat kosmeettisia valmisteita koskevien kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,ON ANTANUT TÄMÄN DIREKTIIVIN:1 artiklaKorvataan direktiivin 76/768/ETY liitteessä III olevan 2 osan sarakkeessa g viitenumeroiden 61 ja 62 kohdalla päivämäärä "28.2.2003" päivämäärällä "30.9.2004".2 ArtiklaJäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 28 päivänä helmikuuta 2003. Niiden on ilmoitettava tästä komissiolle viipymättä.Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.3 artiklaTämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.4 artiklaTämä direktiivi on osoitettu kaikille jäsenvaltioille.Tehty Brysselissä 19 päivänä helmikuuta 2003.Komission puolestaErkki LiikanenKomission jäsen(1) EYVL L 262, 27.9.1976, s. 169.(2) EYVL L 5, 10.1.2003, s. 14.(3) EYVL L 84, 5.4.1993, s. 1.


title: Komission direktiivi 2005/42/EY, annettu 20 päivänä kesäkuuta 2005, kosmeettisia valmisteita koskevan neuvoston direktiivin 76/768/ETY muuttamisesta sen liitteiden II, IV ja VI mukauttamiseksi tekniikan kehitykseen   (ETA:n kannalta merkityksellinen teksti)

text:
               21.6.2005

               FI

               Euroopan unionin virallinen lehti

               L 158/17

      KOMISSION DIREKTIIVI 2005/42/EY,
   annettu 20 päivänä kesäkuuta 2005,
   kosmeettisia valmisteita koskevan neuvoston direktiivin 76/768/ETY muuttamisesta sen liitteiden II, IV ja VI mukauttamiseksi tekniikan kehitykseen
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,
   on kuullut kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa,
   sekä katsoo seuraavaa:

               (1)

               Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea, jäljempänä ’SCCNFP’, on iho-oireista tehtyjen kostuksen juurista saatavaa öljyä (Saussurea lappa Clarke), 7-etoksi-4-metyylikumariinia, heksahydrokumariinia ja perunbalsamia (Myroxylon pereirae) koskevien arviointien perusteella sitä mieltä, että kyseisiä aineita ei pitäisi käyttää hajusteiden ainesosina kosmeettisissa valmisteissa. Sen vuoksi ne olisi lisättävä direktiivin 76/768/ETY liitteeseen II.

               (2)

               Atsovärit CI 12150, CI 20170 ja CI 27290 sisältyvät direktiivin 76/768/ETY liitteessä IV olevaan 1 osaan väriaineina, joiden käyttö on sallittua kosmeettisissa valmisteissa. Kyseisten väriaineiden turvallisuus on kyseenalaistettu sillä perusteella, että ne saattavat aineenvaihdunnassaan muodostaa karsinogeenisia amiineja. SCNNP on saatavissa olevien tietojen perusteella sitä mieltä, että väriaineiden CI 12150, CI 20170 ja CI 27290 käyttäminen aiheuttaa riskin kuluttajien terveydelle, sillä ne voivat vapauttaa yhtä tai useampaa karsinogeenista aromaattista amiinia. Sen vuoksi nämä väriaineet olisi poistettava direktiivin 76/768/ETY liitteessä IV olevasta 1 osasta.

               (3)

               Bentsetonikloridi sisältyy direktiivin 76/768/ETY liitteessä VI olevaan 1 osaan viitenumeron 53 kohdalle säilöntäaineena, jota saa käyttää pois huuhdeltavissa kosmeettisissa valmisteissa 0,1 prosentin enimmäispitoisuudella. SCCNFP katsoo, että bentsetonikloridin käyttö olisi voitava sallia suuhygieniavalmisteita lukuun ottamatta myös kosmeettisissa valmisteissa, joita ei huuhdella pois, 0,1 prosentin enimmäispitoisuudella. Sen vuoksi direktiivin 76/768/ETY liitteessä VI olevassa 1 osassa viitenumeron 53 kohdalla olevaa merkintää olisi muutettava.

               (4)

               SCCNFP katsoo, että metyyli-isotiatsolinoni ei aiheuta vaaraa kuluttajien terveydelle, jos sitä käytetään valmiissa kosmeettisissa valmisteissa säilöntäaineena 0,01 prosentin enimmäispitoisuudella. Metyyli-isotiatsolinoni olisi tämän vuoksi lisättävä direktiivin 76/768/ETY liitteessä VI olevaan 1 osaan viitenumeroksi 57.

               (5)

               Sen vuoksi direktiiviä 76/768/ETY olisi muutettava.

               (6)

               Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,

         ON ANTANUT TÄMÄN DIREKTIIVIN:
   1 artikla
   Muutetaan direktiivin 76/768/ETY liitteet II, IV ja VI tämän direktiivin liitteen mukaisesti.
   2 artikla
   Jäsenvaltioiden on toteutettava tarvittavat toimenpiteet sen varmistamiseksi, että 31 päivästä maaliskuuta 2006 alkaen yhteisön valmistajat tai yhteisöön sijoittautuneet maahantuojat eivät saata markkinoille kosmeettisia valmisteita, jotka eivät ole direktiivin 76/768/ETY liitteiden II ja V, sellaisina kuin ne ovat muutettuina tällä direktiivillä, mukaisia, ettei näitä valmisteita myydä tai luovuteta loppukuluttajille.
   3 artikla
   1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2005. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   4 artikla
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   5 artikla
   Tämä direktiivi on osoitettu kaikille jäsenvaltioille.

      Tehty Brysselissä 20 päivänä kesäkuuta 2005.

            Komission puolesta

         Günter VERHEUGEN

            Varapuheenjohtaja

      (1)  EYVL L 262, 27.9.1976, s. 169. Direktiivi sellaisena kuin se on viimeksi muutettuna komission direktiivillä 2005/9/EY (EUVL L 27, 29.1.2005, s. 46).

      LIITE
      Muutetaan direktiivin 76/768/ETY liitteet seuraavasti:

                  1)

                  Lisätään liitteeseen II seuraavat viitenumerot:

                              ”1133.

                              Kostuksen juurista saatava öljy (Saussurea lappa Clarke) (CAS numero 8023-88-9), kun sitä käytetään hajusteen ainesosana.

                              1134.

                              7-etoksi-4-metyylikumariini (CAS-numero 87-05-8), kun sitä käytetään hajusteen ainesosana.

                              1135.

                              Heksahydrokumariini (CAS-numero 700-82-3), kun sitä käytetään hajusteen ainesosana.

                              1136.

                              Perunbalsami (INCI-nimi: Myroxylon pereirae, CAS-numero 8007-00-9), kun sitä käytetään hajusteen ainesosana.”

                  2)

                  Poistetaan liitteessä IV olevasta 1 osasta väriaineet CI 12150, CI 20170 ja CI 27290.

                  3)

                  Muutetaan liitteessä VI oleva 1 osa seuraavasti:

                              a)

                              Korvataan viitenumero 53 seuraavasti:

                                          Viitenumero

                                          Aine

                                          Enimmäismäärä

                                          Rajoitukset ja vaatimukset

                                          Käytön edellytykset ja varoitukset, jotka on painettava selosteeseen

                                          a

                                          b

                                          c

                                          d

                                          e

                                          ”53

                                          Benzethonium Chloride (INCI)

                                          0,1 %

                                                      a)

                                                      Pois huuhdeltavat tuotteet

                                                      b)

                                                      Tuotteet, joita ei huuhdella pois, suuhygieniavalmisteita lukuun ottamatta”

                              b)

                              Lisätään viitenumero 57 seuraavasti:

                                          Viitenumero

                                          Aine

                                          Enimmäismäärä

                                          Rajoitukset ja vaatimukset

                                          Käytön edellytykset ja varoitukset, jotka on painettava selosteeseen

                                          a

                                          b

                                          c

                                          d

                                          e

                                          ”57

                                          Methylisothiazolinone (INCI)

                                          0,01 %”


title: Komission direktiivi 2007/68/EY, annettu 27 päivänä marraskuuta 2007 , Euroopan parlamentin ja neuvoston direktiivin 2000/13/EY liitteen III a muuttamisesta tiettyjen elintarvikkeiden ainesosien osalta (ETA:n kannalta merkityksellinen teksti)

text:
               28.11.2007

               FI

               Euroopan unionin virallinen lehti

               L 310/11

      KOMISSION DIREKTIIVI 2007/68/EY,
   annettu 27 päivänä marraskuuta 2007,
   Euroopan parlamentin ja neuvoston direktiivin 2000/13/EY liitteen III a muuttamisesta tiettyjen elintarvikkeiden ainesosien osalta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetun Euroopan parlamentin ja neuvoston direktiivin 2000/13/EY (1) ja erityisesti sen 6 artiklan 11 kohdan kolmannen alakohdan ja 21 artiklan,
   sekä katsoo seuraavaa:

               (1)

               Direktiivin 2000/13/EY liitteessä III a vahvistetaan luettelo elintarvikkeiden ainesosista, jotka on mainittava elintarvikkeiden pakkausmerkinnöissä, koska ne todennäköisesti aiheuttavat haitallisia reaktioita niille herkistyneissä henkilöissä.

               (2)

               Direktiivissä 2000/13/EY säädetään mahdollisuudesta olla soveltamatta pakkausmerkintöjä koskevaa vaatimusta liitteessä III a lueteltuihin ainesosiin tai ainesosista saatuihin aineisiin, joista on tieteellisesti vahvistettu, että ne eivät tietyissä olosuhteissa todennäköisesti aiheuta haitallisia reaktioita.

               (3)

               Komission direktiivissä 2005/26/EY (2) vahvistetaan luettelo elintarvikkeiden ainesosista tai aineista, joihin ei sovelleta merkintävaatimusta väliaikaisesti 25 päivään marraskuuta 2007 asti.

               (4)

               Euroopan elintarviketurvallisuusviranomaiselle EFSAlle on toimitettu useita hakemuksia, jotka koskevat pysyvää vapauttamista merkintävaatimuksesta. Hakemukset koskevat ainesosia, joiden osalta myönnettiin tilapäisiä vapautuksia direktiivin 2005/26/EY nojalla. EFSAn lausuntojen ja muun käytettävissä olevan tiedon perusteella voidaan päätellä, että tietyt direktiivin 2000/13/EY liitteessä III a luetellut ainesosat tai niistä saadut aineet eivät tietyissä olosuhteissa todennäköisesti aiheuta haitallisia reaktioita niille herkistyneissä henkilöissä.

               (5)

               Nämä ainesosat tai niistä saadut aineet olisi tämän vuoksi poistettava pysyvästi direktiivin 2000/13/EY liitteestä III a.

               (6)

               Direktiivin 2000/13/EY liitettä III a olisi näin ollen muutettava.

               (7)

               Direktiivi 2005/26/EY olisi kumottava 26 päivänä marraskuuta 2007, kun otetaan huomioon direktiivin 2000/13/EY 6 artiklan 11 kohdan toisessa alakohdassa asetettu määräaika.

               (8)

               Markkinahäiriöiden estämiseksi tätä direktiiviä on sovellettava 26 päivästä marraskuuta 2007.

               (9)

               Alun perin odotettiin, että tämä direktiivi voitaisiin hyväksyä ja julkaista hyvissä ajoin ennen 26 päivää marraskuuta 2007, jotta teollisuudella olisi aikaa mukautua uusiin sääntöihin. Koska tämä ei ole käytännössä toteutunut, on tarpeen toteuttaa tilapäisiä toimenpiteitä, jotta helpotetaan uusien sääntöjen soveltamista. Pakkausmerkintää koskevien sääntöjen muuttaminen vaikuttaa teollisuuteen, pääasiassa pieniin ja keskisuuriin yrityksiin, jotka tarvitsevat mukautumiskauden, jotta siirtyminen uusiin merkintävaatimuksiin kävisi sujuvasti.

               (10)

               Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON ANTANUT TÄMÄN DIREKTIIVIN:
   1 artikla
   Korvataan direktiivin 2000/13/EY liite III a tämän direktiivin liitteellä 26 päivästä marraskuuta 2007.
   2 artikla
   1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä toukokuuta 2008. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
   Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
   2.   Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
   3 artikla
   Kumotaan direktiivi 2005/26/EY 26 päivänä marraskuuta 2007.
   Jäsenvaltioiden on sallittava ennen 31 päivää toukokuuta 2009 markkinoille saatettujen tai pakkausmerkinnöillä varustettujen elintarvikkeiden, jotka täyttävät direktiivin 2005/26/EY vaatimukset, myyminen varastojen loppumiseen asti.
   4 artikla
   Tämä direktiivi tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   5 artikla
   Tämä direktiivi on osoitettu kaikille jäsenvaltioille.

      Tehty Brysselissä 27 päivänä marraskuuta 2007.

            Komission puolesta

         Markos KYPRIANOU

            Komission jäsen

      (1)  EYVL L 109, 6.5.2000, s. 29. Direktiivi sellaisena kuin se on viimeksi muutettuna komission direktiivillä 2006/142/EY (EUVL L 368, 23.12.2006, s. 110).

      (2)  EUVL L 75, 22.3.2005, s. 33. Direktiivi sellaisena kuin se on muutettuna direktiivillä 2005/63/EY (EUVL L 258, 4.10.2005, s. 3).

      LIITE

            ”LIITE III a
            6 artiklan 3 a, 10 ja 11 kohdassa tarkoitetut ainesosat ja aineet

                        1.

                        Gluteenia sisältävät viljat eli vehnä, ruis, ohra, kaura, speltti, kamut-vilja tai niiden hybridikannat ja viljatuotteet lukuun ottamatta seuraavia:

                                    a)

                                    vehnäpohjaiset glukoosisiirapit, dekstroosi mukaan luettuna (1)

                                    b)

                                    vehnäpohjaiset maltodekstriinit (1)

                                    c)

                                    ohrapohjaiset glukoosisiirapit

                                    d)

                                    viljat, joita käytetään maatalousperäisten tisleiden tai etyylialkoholin valmistukseen tislattuja alkoholijuomia ja muita alkoholijuomia varten

                        2.

                        Äyriäiset ja äyriäistuotteet

                        3.

                        Kananmunat ja munatuotteet

                        4.

                        Kalat ja kalatuotteet lukuun ottamatta seuraavia:

                                    a)

                                    vitamiini- ja karotenoidivalmisteiden kantaja-aineena käytettävä kalaliivate

                                    b)

                                    oluen ja viinin valmistuksessa kirkastamiseen käytettävä kalaliivate tai kalaliima

                        5.

                        Maapähkinät ja maapähkinätuotteet

                        6.

                        Soijapavut ja soijapaputuotteet lukuun ottamatta seuraavia:

                                    a)

                                    täysin jalostettu soijaöljy ja -rasva (1);

                                    b)

                                    soijasta peräisin oleva luonnon tokoferolien sekoitus (E306), luonnon D-alfatokoferoli, luonnon D-alfatokoferoliasetaatti ja luonnon D-alfatokoferolisukkinaatti

                                    c)

                                    soijasta peräisin olevien kasviöljyjen kasvisterolit ja kasvisteroliesterit

                                    d)

                                    soijasta peräisin olevista kasvisteroleista valmistetut kasvistanoliesterit

                        7.

                        Maito ja maitotuotteet (laktoosi mukaan lukien) lukuun ottamatta seuraavia:

                                    a)

                                    hera, jota käytetään maatalousperäisten tisleiden tai etyylialkoholin valmistukseen tislattuja alkoholijuomia ja muita alkoholijuomia varten

                                    b)

                                    laktitoli

                        8.

                        Pähkinät eli mantelit (Amygdalus communis L.), hasselpähkinät (Corylus avellana), saksanpähkinät (Juglans regia), cashewpähkinät (Anacardium occidentale), pekaanipähkinät (Carya illinoiesis (Wangenh.) K. Koch), parapähkinät (Bertholletia excelsa), pistaasipähkinät (Pistacia vera), australianpähkinät (Macadamia ternifolia) ja pähkinätuotteet lukuun ottamatta seuraavia:

                                    a)

                                    pähkinät, joita käytetään maatalousperäisten tisleiden tai etyylialkoholin valmistukseen tislattuja alkoholijuomia ja muita alkoholijuomia varten

                        9.

                        Selleri ja sellerituotteet

                        10.

                        Sinappi ja sinappituotteet

                        11.

                        Seesaminsiemenet ja seesaminsiementuotteet

                        12.

                        Rikkidioksidi ja sulfiitit, joiden pitoisuudet ovat yli 10 mg/kg tai 10 mg/litra SO2:na ilmaistuna

                        13.

                        Lupiinit ja lupiinituotteet

                        14.

                        Nilviäiset ja nilviäistuotteet.”

         (1)  Ja niistä saadut tuotteet, mikäli niiden valmistamiseen tarvittava käsittely ei lisää Euroopan elintarviketurvallisuusviranomaisen alkuperäiselle tuotteelle arvioimaa allergisoivuutta.